Formanden for Aalborg Advokatforening Finn Bødstrup er slet ikke i tvivl, når han læser konkursloven. En vurderingsmand må slet ikke købe inventar fra et bo, som han selv har vurderet. -	En vurderingsmand skal jo være uvildig, og det er man ikke, hvis man selv køber det, man har vurderet. Så kan man jo værdiansætte det til en krone, og selv købe det til en krone. Det er jo smart. Det er jo ligesom at man selv fastsætter prisen, når man går ind i et supermarked. Det kan man jo ikke, siger advokat Finn Bødstrup, der understreger, at han udtaler sig generelt og ikke om den konkrete sag. Ræven vogter Harmonika Museet i Brovst og fonden bag er blevet tvangsopløst og solgt til et lokalt ægtepar for 250.000 kroner. Museet huser Danmarks største harmonikasamling og en del radioer, der er op til 100 år gamle. Den advokat, der sælger boet, har hyret en harmonikaekspert til at vurdere de 1100 harmonikaer i samlingen. Eksperten mener, at de er stort set værdiløse, men han køber selv flere af harmonikaerne. -	Det er jo at sætte ræven til at passe høns. Det kan man ikke. Der er strenge krav til uafhængigheden, siger Finn Bødstrup, der selv er likvidator udpeget af Retten i Aalborg, hvor han behandler tvangsopløsninger af selskaber. I konkurslovens § 238 stk 3 står der, at "En vurderingsmand må ikke have økonomisk interesse hos aftager og må ikke medvirke til afhændelse af boets aktiver…." Den paragraf mener advokatformanden bliver overtrådt, hvis en vurderingsmand køber ting, han selv har vurderet i en tvangsopløsning af en fond. Harmonika Museets fond bliver tvangsopløst fordi der ikke er indleveret regnskaber i 2013 og 2014. Det er advokat Mikkel Anker Pedersen fra STORM Advokatfirma, der står for salget og tvangsopløsningen af fonden bag harmonikamuseet. Han fastholder, at vurderingsmanden er uvildig, men han svarer ikke, når vi spørger, hvilke og hvor mange instrumenter vurderingsmanden har købt. -	Det kan jeg ikke lige sige dig på stående fod. Jeg har ikke lige tallene på det, sagde Mikkel Anker Pedersen til TV2 Nord den 10. marts. Harmonikaer var 900.000 kroner værd Advokat Per Mogensen fra Aabybro var med til at skrive vedtægterne for Harmonika Museets Fond tilbage i 1993. Han sad også i bestyrelsen. Den gang blev harmonikaerne vurderet til en værdi af 900.000 kroner. Siden har museet arvet og købt flere harmonikaer. Derfor undrer det Per Mogensen, at de i dag skulle være værdiløse. -	Hvis de er, som da jeg forlod stedet i 2012, så er der så absolut harmonikaer deroppe, der er penge værd. Der er også harmonikaer, der er mange penge værd, siger Per Mogensen. Advokat Mikkel Anker Pedersen har forklaret, at der skulle være gået skimmelsvamp i en stor del af harmonikaerne. Ægteparret, der har købt harmonikaerne, har ikke konstateret, at der er skimmelsvamp i instrumenterne, men de understreger, at det er muligt, fordi de langt fra har kigget på alle harmonikaerne endnu. Der er dog noget der tyder på, at samlingen har en værdi, for kort efter at ægteparret i januar købte ejendommen og inventaret for 250.000 kroner, blev de budt 300.000 kroner alene for inventaret fra en mand, der især var interesseret i radioerne. Det takkede de nej til. De sælger nu selv inventaret på Facebook. Skifteretten vil have en forklaring Skifteretten i Hjørring har nu bedt om en redegørelse i sagen inden otte dage fra advokat Mikkel Anker Pedersen. Der sker efter barnebarnet efter museets stifter har klaget. Når skifteretten har fået sin redegørelse, kan det få konsekvenser for advokaten. -	Man kan sætte advokaten af sagen. Der kan blive indledt et erstatningssøgsmål, hvis man har solgt for billigt. Man kan også blive indklaget til advokatnævnet, siger Finn Bødstrup. TV2 Nord har gentagne gange spurgt STORM Advokatfirma om hvor mange og hvilke harmonikaer eksperten fik lov til at købe, men de vil ikke udtale sig yderligere, før de har indleveret redegørelsen til skifteretten.

Opsummering:
Det vækker stor undren i advokatbranchen, at en vurderingsmand i sagen om tvangsopløsningen af Brovst Harmonikamuseum har fået lov til at købe flere af de instrumenter, som han selv har vurderet til at være værdiløse. Det er klart i strid med konkursloven, lyder vurderingen.